*Projekts*

LATVIJAS REPUBLIKAS MINISTRU KABINETS

2015.gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome**

Izdoti saskaņā ar Publiskas personas kapitāla daļu un kapitālsabiedrību pārvaldības likuma 31.panta desmito daļu

**I. Vispārīgie jautājumi**

1. Noteikumi nosaka kārtību, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome.

2. Noteikumu mērķis ir nodrošināt valdes un padomes locekļa nominēšanas procesa atbilstību korporatīvās pārvaldības labās prakses principiem un atklātu, godīgu un profesionālu valdes un padomes locekļu atlasi, kas veicina profesionālas un kompetentas valsts kapitālsabiedrības pārvaldes institūcijas izveidi.

3. Šos noteikumus nepiemēro Publiskas personas kapitāla daļu un kapitālsabiedrību pārvaldības likuma 31.panta astotās daļas 1.punktā minētajā gadījumā.

4. Šos noteikumus, izņemot 5.1., 5.2. un 5.4. punktā minētās prasības, nepiemēro Publiskas personas kapitāla daļu un kapitālsabiedrību pārvaldības likuma 31.panta astotās daļas 2.punktā minētajā gadījumā.

**II. Atlases pamatkritēriji valdes un padomes locekļiem**

5. Valdes vai padomes locekļu kandidātu atlasei piemēro šādus atlases pamatkritērijus:

5.1. persona pārvalda valsts valodu un vismaz vienu svešvalodu valdes vai padomes locekļa uzdevumu profesionālai izpildei nepieciešamā apjomā;

5.2. atbilstoša augstākā izglītība, kas nodrošina nepieciešamo zināšanu un kompetenču kopumu, lai profesionāli pildītu valdes vai padomes locekļa uzdevumus konkrētajā amatā kapitālsabiedrībā;

5.3. darba pieredze, kas nodrošina nepieciešamo iemaņu kopumu, lai profesionāli pildītu valdes vai padomes locekļa uzdevumus konkrētajā amatā kapitālsabiedrībā;

5.4. nevainojama reputācija;

5.5. citas būtiskas profesionālās iemaņas un kompetences atbilstoši konkrētās kapitālsabiedrības darbības jomai.

6. Valdes vai padomes locekļa kandidāts ir uzskatāms par personu ar nevainojamu reputāciju, ja nav pierādījumu, kas liecinātu par pretējo, un nav iemesla pamatotām šaubām par personas nevainojamu reputāciju. Izvērtējot valdes vai padomes locekļa kandidāta reputāciju, ņem vērā visu nominācijas komisijas rīcībā esošo informāciju, kas ir pieejama novērtējuma veikšanai.

7. Lai nodrošinātu maksimāli profesionālu un objektīvu kapitālsabiedrības padomes darbu ar mērķi veicināt kapitālsabiedrības vērtības ilgtermiņa pieaugumu un darbības efektivitāti, kapitāla daļu turētājs, izņemot gadījumus, ja kapitālsabiedrība dibināta uz likuma pamata, nodrošina, ka vismaz puse no padomes locekļiem ir neatkarīgie padomes locekļi. Ja padomi veido nepāra skaits padomes locekļu, tad neatkarīgo padomes locekļu skaits var būt par vienu mazāks nekā pārējo padomes locekļu skaits. Padomes loceklis tiek uzskatīts par neatkarīgu, ja tas atbilst visām šādām prasībām:

7.1. pildot citus amatus, nav pakļauts kapitāla daļu turētāja norādījumiem;

7.2. pēdējo trīs gadu laikā nav bijis valdes loceklis vai sabiedrības kontrolieris tai pašā kapitālsabiedrībā vai tās atkarīgajā sabiedrībā;

7.3. kapitālsabiedrībā, kurā ieņem padomes locekļa amatu, gūst ienākumus tikai par padomes locekļa amata pienākumu izpildi;

7.4. pēdējo trīs gadu laikā nav bijis ārējais revidents, kā arī dalībnieks, valdes loceklis vai darbinieks kapitālsabiedrībā, kas veic ārējā revidenta funkcijas kapitālsabiedrībai, kurā pilda padomes locekļa amatu.

8. Definējot šo noteikumu 5.1., 5.2., 5.3. un 5.5. apakšpunktā minētos kritērijus, un novērtējot kandidāta atbilstību tiem, attiecībā uz valdes locekļu amata kandidātiem ievēro šo noteikumu 1. pielikumā minētās minimālās prasības, attiecībā uz padomes locekļu amata kandidātiem ievēro šo noteikumu 2.pielikumā minētās minimālās prasības.

9. Šo noteikumu 5.1. apakšpunktā ietverto prasību par valsts valodas pārvaldīšanu piemēro tiktāl, ciktāl ārējos normatīvajos aktos nav noteikts citādi.

10. Par šo noteikumu 5.1., 5.2., 5.3. un 5.5. apakšpunktā minēto kritēriju detalizētu definēšanu, pamatojoties uz valsts kapitāla daļu turētāja vai kapitālsabiedrības padomes (ja tāda ir izveidota) sagatavotu valdes vai padomes loceklim nepieciešamo kompetenču un profesionālās pieredzes prasību aprakstu, ir atbildīga nominācijas komisija.

**III. Atlases un novērtēšanas procesu uzsākšana, nominācijas komisijas izveide**

11. Valsts kapitāla daļu turētājs vai kapitālsabiedrības padome (ja tāda ir izveidota) nodrošina savlaicīgu valdes un padomes locekļu kandidātu atlases un novērtēšanas procesu uzsākšanu, paredzot, ka:

11.1. pirms potenciālo kandidātu saraksta veidošanas tiek sagatavots valdes vai padomes locekļiem nepieciešamo kompetenču un profesionālās pieredzes prasību apraksts;

11.2. balstoties uz valdes vai padomes locekļiem nepieciešamo kompetenču un profesionālās pieredzes prasību aprakstu, ir tikusi izsludināta publiska kandidātu pieteikšanās procedūra, kā arī, ja nepieciešams, var noteikt, ka tiek izmantotas citas personāla atlases metodes. Gadījumā, ja nepieciešams ievēlēt valdes vai padomes locekļus kapitālsabiedrībā, kura, atbilstoši normatīvajiem aktiem, ir liela, kapitāla daļu turētājs vai kapitālsabiedrības padome (ja tāda ir izveidota) var noteikt, ka valdes vai padomes locekļu kandidātu atlasei un novērtēšanai tiek izmantoti personāla atlases komersanta pakalpojumi. Publiska kandidātu pieteikšanās procedūra nav obligāta gadījumos, ja nepieciešams ievēlēt padomes locekli privātajā kapitālsabiedrībā, kurā valstij nav tiešas izšķirošas ietekmes;

11.3. ir sagatavots un nominācijas komisijai iesniegts potenciālo valdes vai padomes locekļu kandidātu saraksts, kas izveidots:

11.3.1. no kandidātiem, kuri pieteikušies publiskās kandidātu pieteikšanās procedūras ietvaros;

11.3.2. no kandidātiem, kuri atlasīti, izmantojot personāla atlases komersanta pakalpojumus (ja tādi tiek izmantoti);

11.3.3. no kandidātiem, kuri atlasīti, izmantojot citas personāla atlases metodes (ja tiek izmantotas);

11.3.4. no kandidātiem, kurus ieteikusi nominācijas komisija (ja attiecināms).

11.4. pirms dalībnieku (akcionāru) sapulces vai padomes sēdes, kurā paredzēts ievēlēt valdes vai padomes locekli, nominācijas komisijai tiek nodrošināts pietiekams termiņš, lai detalizēti definētu kandidātiem izvirzāmos novērtēšanas kritērijus un kandidātu atbilstības novērtēšanas kārtību un metodes, novērtētu valdes vai padomes locekļu kandidātus.

12. Valsts kapitāla daļu turētājs vai kapitālsabiedrības padome (ja tāda ir izveidota) kandidātu novērtēšanai izveido nominācijas komisiju, kurā iekļauj valsts kapitāla daļu turētāja izvirzītos pārstāvjus vai kapitālsabiedrības padomes (ja tāda ir izveidota) izvirzītos pārstāvjus, koordinācijas institūcijas izvirzīto pārstāvi, neatkarīgus ekspertus, un, ja nepieciešams, novērotājus ar padomdevēja tiesībām, lai nodrošinātu atbilstības novērtēšanas procesa caurskatāmību. Valsts kapitāla daļu turētājs vai kapitālsabiedrības padome (ja tāda ir izveidota) ir tiesīgi izveidot pastāvīgu nominācijas komisiju valdes un padomes locekļu kandidātu atbilstības novērtēšanas procesa nodrošināšanai.

13. Valsts kapitāla daļu turētājs vai kapitālsabiedrības padome (ja tāda ir izveidota) nodrošina kandidātu atlases un novērtēšanas procesu dokumentēšanu. Valsts kapitāla daļu turētājs, kapitālsabiedrības padome (ja tāda ir izveidota) un nominācijas komisijas locekļi nodrošina, ka kandidātu atlases un novērtēšanas procesā iegūtā informācija par pretendentiem netiek nodota vai izpausta trešajām personām, kā arī netiek veiktas citas darbības, kas būtu pretrunā ar normatīvajos aktos noteikto regulējumu fiziskās personas datu aizsardzības jomā.

14. Par neatkarīgu ekspertu vai novērotāju var būt persona, kura nav pakļauta kapitāla daļu turētāja vai kapitālsabiedrības padomes norādījumiem Valsts pārvaldes iekārtas likuma un Komerclikuma izpratnē un kura padomdevēja funkcijas veic neitrāli un neatkarīgi, ievērojot šo noteikumu 3. pielikumā minētos nosacījumus.

15. Nominācijas komisijas sastāvā iekļauj personas ar atbilstošu pieredzi vismaz vienā no šādām jomām:

15.1. personāla vadības, atlases un kompetenču novērtēšanas jomā;

15.2. kapitālsabiedrību pārvaldības jomā;

15.3. kapitālsabiedrības, kurai tiek veikta valdes vai padomes locekļu atlase, darbības jomā.

**IV. Kandidātu izvērtēšana nominācijas komisijā**

16. Nominācijas komisija valsts kapitāla daļu turētāja vai kapitālsabiedrības padomes (ja tāda ir izveidota) noteiktajā termiņā nodrošina:

16.1. kandidātiem izvirzāmo novērtēšanas kritēriju detalizētu definēšanu, pamatojoties uz valdes vai padomes locekļiem nepieciešamo kompetenču un profesionālās pieredzes prasību aprakstu;

16.2. lēmumu pieņemšanu par kandidātu atbilstības novērtēšanas kārtību;

16.3. kapitāla daļu turētāja vai kapitālsabiedrības padomes (ja tāda ir izveidota) iesniegtajā kandidātu sarakstā iekļauto personu atbilstības novērtēšanu un priekšlikumu sagatavošanu par ieteicamajiem kandidātiem valdes vai padomes locekļa amatam izskatīšanai dalībnieku (akcionāru) sapulcē vai kapitālsabiedrības padomes (ja tāda ir izveidota) sēdē.

17. Pirms kandidātu atbilstības novērtēšanas uzsākšanas nominācijas komisijas loceklis paraksta apliecinājumu (3. pielikums).

18. Nominācijas komisija ir tiesīga īstenot kandidātu novērtēšanas procesu vairākās kārtās, kas ietver sākotnējo pārbaudi, lai pārliecinātos par kandidātu atbilstību pamatprasībām, un kompetenču un profesionālās pieredzes novērtēšanu saskaņā ar nominācijas komisijā apstiprināto kritēriju sarakstu.

19. Kandidātu atbilstības novērtēšanas rezultātus atbilstoši šo noteikumu 16.1. un 16.2. apakšpunktam nominācijas komisija apkopo, aizpildot kandidātu atbilstības vērtēšanas veidlapu (4. pielikums).

20. Nominācijas komisija lēmumus pieņem, pamatojoties uz kandidātu vērtējumu atbilstoši definētajiem kandidātu novērtēšanas kritērijiem. Ja vairāki kandidāti iegūst vienādu vērtējumu, lēmumu pieņem ar vienkāršu balsu vairākumu. Ja balsis sadalās līdzīgi, tad izšķirošā ir nominācijas komisijas vadītāja balss.

21. Ja neviens kandidāts, atbilstoši nominācijas komisijas vērtējumam, neatbilst amatam izvirzītajām prasībām, nominācijas komisija pieņem lēmumu par kandidātu novērtēšanas procesa pārtraukšanu un par to informē valsts kapitāla daļu turētāju vai kapitālsabiedrības padomi (ja tāda ir izveidota).

22. Šo noteikumu 21. punktā minētajā gadījumā valsts kapitāla daļu turētājs vai kapitālsabiedrības padome (ja tāda ir izveidota) ir tiesīga ierosināt atkārtotu atlases procedūru.

23. Valsts kapitāla daļu turētājam vai kapitālsabiedrības padomei (ja tāda ir izveidota) ir tiesības, pamatoti argumentējot, noraidīt nominācijas komisijas izvirzīto kandidātu, rosinot atkārtotu atlases procedūru, ja:

23.1. tam rodas pamatotas šaubas par izvirzītā kandidāta atbilstību šo noteikumu 5.4. apakšpunktā minētajām prasībām;

23.2. tā rīcībā ir cita informācija par kandidāta iepriekšējo darbību, kas Komerclikuma izpratnē ir uzskatāma par svarīgu iemeslu valdes vai padomes locekļa atsaukšanai no amata.

**V. Informācijas atklātības prasības**

24. Lai informētu sabiedrību par kandidātu atlases uz valdes vai padomes locekļa amatiem procesa un kandidātu atbilstības novērtēšanas rezultātiem, valsts kapitāla daļu turētājs vai kapitālsabiedrības padome (ja tāda ir izveidota) triju darbdienu laikā pēc šo noteikumu 20. punktā minētā lēmuma pieņemšanas publicē institūcijas tīmekļa vietnē šādu informāciju:

24.1. kapitālsabiedrības nosaukums;

24.2. kompetenču un profesionālās pieredzes prasību apraksts;

24.3. nominācijas komisijas sastāvs;

24.4. informācija par kandidātu novērtēšanas procesu (izvirzītajiem novērtēšanas kritērijiem, izmantotajām kandidātu novērtēšanas metodēm, novērtēto kandidātu skaitu).

25. Ja saskaņā ar šo noteikumu 23. punktu valsts kapitāla daļu turētājs vai kapitālsabiedrības padome (ja tāda ir izveidota) ir noraidījusi nominācijas komisijas izvirzīto kandidātu, tā triju darbdienu laikā publicē institūcijas tīmekļa vietnē attiecīgu paziņojumu par nominācijas komisijas priekšlikuma noraidīšanu un atkārtotu atlases procesa uzsākšanu.

**VI Noslēguma jautājums**

26. Atzīt par spēku zaudējušu Ministru kabineta 2014.gada 23.septembra instrukciju Nr.6. „Kārtība, kādā veic kandidātu atlasi valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus” (Latvijas Vēstnesis, 2014,195. nr.).

**Ministru prezidente L.Straujuma**

**Finanšu ministrs J.Reirs**

Vīza:

Pārresoru koordinācijas centra vadītājs P.Vilks

26.11.2015.16:40.

1565

Vladislavs Vesperis

67082812, [vladislavs.vesperis@pkc.mk.gov.lv](mailto:vladislavs.vesperis@pkc.mk.gov.lv)